Ирек Миңнәхмәтов район газетларын атнага бер тапкыр аналитик итеп чыгару, оператив мәгълүматны сайт аша тарату тәкъдиме белән чыкты

	Бүген Республика матбугат һәм массакүләм коммуникацияләр агентлыгы җитәкчесе Ирек Миңнәхмәтов Арчага сәфәре вакытында “Арча” телерадиокомпаниясендә һәм “Арча хәбәрләре” газетасы редакциясендә дә булды, аларның эшчәнлеге белән танышты. Аны Арча районы башлыгы урынбасары Любовь Осина, “Арча” телерадиокомпаниясе директоры Рамил Мөхетдинов һәм “Арча хәбәрләре” газетасы мөхәррире Исрафил Насыйбуллин озатып йөрде.	 Очрашу вакытында Ирек Миңнәхмәтов Арчаның барлык массакүләм чараларын бер урынга – хәзер газета редакциясе урнашкан бинага туплау – медиаүзәк төзү мәсьәләсен күтәреп чыкты. Сүз “Татар-информ” мәгълүмат агентлыгы форматындагы ньюс-рум төзү турында бара. Әлеге тәкъдим җирле хакимият вәкилләрендә дә хуплау тапты. Ирек Миңнәхмәтов сүзләренчә, бу беренче тәҗрибә булачак.

Әлеге чара вакытында хезмәт хаклары турында да сүз кузгалды. “Уртача хезмәт хакы 2011 елда – 11 мең, узган ел 14 мең сум иде. Быел беренче яртыеллыкта 15 мең ярымнан артып китте, ел ахырына кадәр 16 мең сум белән чыгарбыз дип уйлап торам. Бу машина йөртүчеләр, техник хезмәткәрләренең дә эш хакын кертеп”, - диде Исрафил Насыйбуллин. Ирек Миңнәхмәтов үзенең “хезмәт хакы 15 мең сумнан да ким булмасын”, - дип әйтүен искәртте. “Журналистларныкы инде ул, әлбәттә, күбрәк – 22-23 мең сум чыга”, - диде Исрафил Насыйбуллин.

Ирек Миңнәхмәтов газетаның сайты булу-булмавы белән кызыксынды. Исрафил Насыйбуллин хәбәр иткәнчә, газета һәм “Арча” телерадиокомпаниясенең уртак сайты бар. Анда көненә 200-250 кеше керә. Алга таба сайтка керү санын арттыру өчен, эшләр алып бару көтелә. “Бүгенге көндә сайт акчалата 20-30 процент керемегезне китерергә тиеш. Ә сезнең ноль. Бу сайт Арчаның төп яңалыкларын оператив җиткерү урыны булырга тиеш. Авылда яшәүчеләргә кагылышлы нинди яңалык булса да, ул сездә беренче булып чыгарга тиеш. Ә газета аналитик материалны җиткерүче ролен уйнарга тиеш”, - диде Ирек Миңнәхмәтов.

Ул җомга көнне газетаны аналитик материаллар туплап, калын итеп чыгару, калган оператив мәгълүматны сайт, телевидение һәм радио аша тарату тәкъдиме белән чыкты. Бу хакта “Татмедиа” ААҖнең Директорлар советында да фикер алышынган. Моңарчы район газетлары атнага ике тапкыр чыгып килә иде. Хәзер төп игътибар сайтларны үстерүгә биреләчәк.

Очрашу ахырында Ирек Миңнәхмәтовкә татарның милли түбәтәен һәм Арчага багышлап чыгарылган китапны бүләк иттеләр. 
	Римма ГАТИНА	
Татар-информ

	№ --- | 21.06.2013	


